मुम्बई – लिवाली के दम पर सोमवार को दो साल के उच्चतम स्तर पर पहुँचने के बाद धातु, बेसिक मटिरियल्स और स्वास्थ्य सहित अधिकतर समूहों में हुई मुनाफावसूली से घरेलू शेयर बाजार ने आज अपनी तेजी खो दी। बीएसई का 30 शेयरों वाला संवेदी सूचकांक सेंसेक्स 48.68 अंक की गिरावट के साथ 29,000 अंक के मनोवैेज्ञानिक स्तर के नीचे 28,999.56 अंक पर आ गया। नेशनल स्टॉक एक्सचेंज का निफ्टी भी 16.55 अंक गिरकर 8,946.90 अंक पर बंद हुआ। बड़ी कंपनियों के विपरीत मंझोली तथा छोटी कंपनियों में लिवाली का जोर रहा। बीएसई का मिडकैप 0.14 प्रतिशत अर्थात 18.57 अंक की तेजी से 13,503.84 अंक पर और स्माॅलकैप 0.03 फीसदी अर्थात् 4.45 अंक चढ़कर 13,675.18 अंक पर रहा। वाहन बिक्री में आयी तेजी, तीसरी तिमाही के मजबूत आर्थिक आँकड़ों और सकारात्मक बजट से कुल मिलाकर बाजार में धारणा मजबूत है, लेकिन निवेशकों की नजर अभी उत्तर प्रदेश विधानसभा चुनाव के नतीजों पर टिकी है। उत्तर प्रदेश समेत पाँच राज्यों के विधानसभा चुनावों के 11 मार्च को आने वाले नतीजों पर अभी निवेशकों की नजर है। उनका मानना है कि उत्तर प्रदेश विधानसभा चुनाव में भारतीय जनता पार्टी की जीत या हार ही प्रधानमंत्री नरेंद्र मोदी के 2019 में दूसरी बार केंद्र में आने की संभावना तय करेगी।